**INVINS**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ÎNVINS

Jocul de iele care m-a cuprins

În dansul lui sălbatic, sacadat,

Îmi dă de veste c-am întârziat.

De ochii tăi deja am fost învins!

Eşti o enigmă greu de dezlegat.

Misterul tău îl port adânc în sânge,

Şi simt cum fără voia mea mă frânge,

Ca uraganul un copac uscat.

Fără să ştiu, te-am plămădit în minte,

Fără să vreau te-am inventat în trup.

Voind să fug, din mine însumi rup,

Te-am încrustat în propriile-mi cuvinte.

Tu eşti nemărginirea albă unde,

Aş vrea să mă prefac în poezie.

Tu mi-eşti cea mai de seamă bucurie.

De gândul meu nu mă mai pot ascunde!